Nemecko dalo zelenú výstavbe ďalšieho plynovodu, ktorý obíde Ukrajinu, ako aj Slovensko. Koncom marca Spolkový úrad pre lodnú dopravu a hydrografiu vydal posledné potrebné povolenia na výstavbu Nordstreamu 2.

Otázne teraz zostáva, aký dopad bude mať tento projekt na naše verejné financie, pretože slovenský prepravca zemného plynu Eustream je veľkým platcom daní a dividend. Napríklad v roku 2016 odviedla táto firma do štátne kasy spolu 355 miliónov eur.

Proti EÚ

Analytik spoločnosti Finax Ján Jursa hodnotí Nordstream 2 ako nešťastný projekt, pretože ide proti všetkým plánom Európskej únie.

„Brusel dlhodobo plánuje budovať kapacity zabezpečujúce energetickú sebestačnosť. Naviazanie sa na ešte viac ruského plynu nie je v súlade s týmito plánmi,“ priblížil Jursa.

Proti výstavbe Nordstreamu veľmi ostro vystupujú Poliaci spolu s Talianmi a Maďarmi. Ozývajú sa dokonca aj niektorí americkí politici.

„V časoch tejto novej studenej vojny je fixácia na Rusko chybou. Všetci si pamätáme poslednú plynovú krízu. Bohužiaľ, v Nemecku má ruský plyn pomerne veľký vplyv, keďže bývalý kancelár a súčasný riaditeľ spoločnosti Rosnefť Gerhard Schröder pretláča záujmy Moskvy,“ upozornil Jursa.

Koniec štedrým dividendám

Ani analytik inštitútu INESS Martin Vlachynský nie je naklonený tomuto projektu, ktorý obchádza Slovensko.

Slovenský prepravca Eustream pred rokom podpísal s ruským plynárenským gigantom Gazpromom rámcovú dohodu o preprave do roku 2050, ktorá ale nestanovuje nejaké pevné záväzky objemu prepravy.

„Podstatnejšie je ale zazmluvnenie prepravy z východu do roku 2028. Gazprom opakovane uisťoval, že tranzit bude pokračovať. Na to sa však nedá rozhodne spoliehať a Eustream musí hľadať alternatívne obchodné príležitosti. Aj štátny rozpočet by sa mal pripraviť na to, že štedré dividendy, ktoré z tejto firmy plynú, nemusia vydržať naveky, povedal Vlachynský.

V praxi to bude znamenať, že štátna kasa bude mať z prepravy plynu postupne stále menej peňazí.

Stále budeme prepravovať plyn

Slovenské ministerstvo hospodárstva, len uviedlo, že berie rozhodnutie v Nemecku na vedomie. Zároveň však poukázalo na nesúlad so zámermi EÚ.

„Viaceré krajiny únie, vrátane Slovenska v rámci niekoľkých spoločných iniciatív upozornili na fakt, že projekt Nordstream 2 nie je v súlade s cieľmi EÚ, ktoré sú základom Energetickej únie,“ povedal hovorca rezortu hospodárstva Maroš Stano.

Samotný slovenský prepravca plynu Eustream sa nevyjadril k možným nižším daniam a dividendám pre štát.

Hovorca spoločnosti Pavol Kubík len uviedol, ich prepravná sieť bude aj pri rozličných variantoch vývoja európskej plynárenskej infraštruktúry naďalej dlhodobo plniť dôležitú úlohu v medzinárodnom tranzite tejto komodity.

O koľko menej plynu bude cez Slovensko prechádzať v súčasnosti nikto z kompetentných nevie povedať.